text: Esbjerg forlænger aftale med cheftræner
  11 marts 2014 kl. 13.04
  Esbjerg Energy har valgt at fortsætte samarbejdet med den canadiske cheftræner Marc Pederson i endnu en sæson.
  46-årige Marc Pederson blev den første træner under ishockeyklubbens nye navn, Esbjerg Energy, og var godt i gang med en god sæson, indtil matchfixingsagen i januar brød ud, og klubben efterfølgende fyrede tre spillere.
  -Jeg nyder min tid her. Jeg synes hele organisationen behandler mig godt. Den har håndteret tingene professionelt og jeg ser forlængelsen af samarbejdet som en god mulighed, siger Marc Pederson i en pressemeddelelse.
  -Vi har været meget tilfredse med Mark Pedersons arbejde, så det er oplagt, at udnytte den 46-årige canadiers erfaringer med dansk ishockey i den kommende sæson, fortæller klubbens formand Christian Rølmer Christensen.
  Esbjerg Energy spiller i aften klokken 19.00 den tredje kvartfinalekamp mod SønderjyskE. Kampen er i Vojens og SønderjyskE fører serien med 2-0.
  